Document ID: 32008L0014

KOMISIJAS DIREKTĪVA 2008/14/EK
(2008. gada 15. februāris),
ar ko groza Padomes Direktīvu 76/768/EEK attiecībā uz kosmētikas līdzekļiem, lai pielāgotu tās III pielikumu tehnikas attīstībai
(Dokuments attiecas uz EEZ)
EIROPAS KOPIENU KOMISIJA,
ņemot vērā Eiropas Kopienas dibināšanas līgumu,
ņemot vērā Padomes 1976. gada 27. jūlija Direktīvu 76/768/EEK par dalībvalstu tiesību aktu tuvināšanu attiecībā uz kosmētikas līdzekļiem (1) un jo īpaši tās 8. panta 2. punktu,
tā kā:
(1)
Direktīvā 76/768/EEK aizliegts kosmētikas līdzekļos izmantot vielas, kas I pielikumā Padomes 1967. gada 27. jūnijā Direktīvā 67/548/EEK par normatīvo un administratīvo aktu tuvināšanu attiecībā uz bīstamu vielu klasifikāciju, iepakošanu un marķēšanu (2) klasificētas kā 1., 2. un 3. kategorijas kancerogēnas, mutagēnas vai reproduktīvajai funkcijai toksiskas vielas (turpmāk - “CMR”). Tomēr saskaņā ar Direktīvu 67/548/EEK var atļaut izmantot 3. kategorijā klasificētās vielas, ja tās novērtējusi un apstiprinājusi Patēriņa preču zinātniskā komiteja (SCCP).
(2)
SCCP uzskata, ka glioksāls, kas klasificēts Direktīvas 67/548/EEK I pielikumā kā 3. kategorijas CMR, ir saistīts ar mazu risku, ja tā koncentrācija kosmētikas līdzekļos nepārsniedz 100 ppm, tāpēc attiecīgi jāgroza Direktīvas 76/768/EEK III pielikums.
(3)
Tādēļ attiecīgi jāgroza Direktīva 76/768/EEK.
(4)
Lai nodrošinātu netraucētu pāreju no pašreizējā kosmētikas līdzekļu sastāva uz sastāvu, kas atbilst šajā direktīvā paredzētajām prasībām, jānosaka pienācīgi pārejas periodi.
(5)
Šajā direktīvā paredzētie pasākumi ir saskaņā ar Kosmētikas līdzekļu pastāvīgās komitejas atzinumu,
IR PIEŅĒMUSI ŠO DIREKTĪVU.
1. pants
Direktīvas 76/768/EEK III pielikuma 1. daļu groza saskaņā ar šīs direktīvas pielikumu.
2. pants
Dalībvalstis veic visus vajadzīgos pasākumus, lai nodrošinātu, ka kosmētikas līdzekļus, kuri neatbilst šai direktīvai, nepārdod vai nenodod galapatērētāju rīcībā pēc 2009. gada 16. februāra.
3. pants
1. Dalībvalstis vēlākais līdz 2008. gada 16. augustam pieņem un publicē šīs direktīvas izpildīšanai nepieciešamos normatīvos un administratīvos aktus. Dalībvalstis tūlīt dara zināmus Komisijai minēto aktu noteikumus, kā arī minēto noteikumu un šīs direktīvas atbilstības tabulu.
Tās piemēro minētos noteikumus no 2008. gada 16. novembra.
Kad dalībvalstis pieņem minētos noteikumus, tajos ietver atsauci uz šo direktīvu vai šādu atsauci pievieno to oficiālajai publikācijai. Dalībvalstis nosaka, kā izdarāma šāda atsauce.
2. Dalībvalstis dara zināmus Komisijai to valsts tiesību aktu galvenos noteikumus, kurus tās pieņem jomā, uz kuru attiecas šī direktīva.
4. pants
Šī direktīva stājas spēkā divdesmitajā dienā pēc tās publicēšanas Eiropas Savienības Oficiālajā Vēstnesī.
5. pants
Šī direktīva ir adresēta dalībvalstīm.
Briselē, 2008. gada 15. februārī

Labels: 3
7
1
15